Margarita Salas Falgueras, Marquesa de Canero, (Caneiru, Valdés, Astúries, 30 de novembre de 1938 - Madrid, 7 de novembre de 2019) fou una bioquímica espanyola presidenta de la Fundación Carmen y Severo Ochoa.

Mèrits 
Llicenciada en Ciències Químiques per la Universitat Complutense de Madrid, va publicar més de 250 treballs científics al llarg de la seva vida. Va ser deixeble de Severo Ochoa, amb qui treballà als Estats Units després de fer-ho amb Alberto Sols a Madrid. Junt amb el seu marit Eladio Viñuela, treballaren en el camp de la bioquímica i la biologia molecular. Fins a la seva mort fou "Professora vinculada ad honorem" del Consell Superior d'Investigacions Científiques (CSIC), i desenvolupà el seu treball en el Centre de Biologia Molecular Severo Ochoa de Madrid (CSIC-UAM).

Carrera científica

Primers treballs 
Després de la seva graduació en Ciències Químiques, Margarida Salàs va ingressar en el laboratori d'Albert Sols, pioner de la bioquímica a Espanya. Una vegada realitzada la seva tesi doctoral sota la direcció de Sols, va marxar durant quatre anys (1963-1967) com a investigadora a la Universitat de Nova York al costat de Severo Ochoa.

ADN polimerasa del virus bacteriòfag Φ29 
Entre les seves majors contribucions científiques destaca determinació de la direccionalitat de la lectura de la informació genètica, durant la seva etapa en el laboratori de Severo Ochoa, i el descobriment i caracterització de la Polimerasa d'ADN del fago Φ29, que té múltiples aplicacions biotecnològiques a causa de la seva altíssima capacitat d'amplificació de l'ADN.

Fou després de la jubilació professora Ad Honorem al Centre de Biologia Molecular Sever Ochoa, centre de recerca mixt del CSIC i de la Universitat Autònoma de Madrid, on seguí treballant amb el virus bacteriòfag Φ29, de gran utilitat en la recerca en biotecnologia i el qual infecta un bacteri no patògen, Bacillus subtilis.

Reconeixements 

Pertangué a diverses de les més prestigioses societats i instituts científics nacionals i internacionals, col·laborant i sent membre del consell editorial d'importants publicacions científiques. Ha obtingut diferents guardons, sent nomenada "Investigadora europea 1999" per la Unesco i va rebre el premi Jaume I de recerca el 1994. Va ser nomenada directora de l'Instituto de España (1995-2003), organisme que agrupa a la totalitat de les Reals Acadèmies Espanyoles.

Presidí la Fundació Severo Ochoa i dirigí anualment el curs de l'Escola de Biologia Molecular "Eladio Viñuela", dins dels cursos d'estiu de la Universitat Internacional Menéndez Pelayo a Santander. Va ser membre de la Reial Acadèmia de Ciències Exactes, Físiques i Naturals, de la Reial Acadèmia Espanyola de la Llengua, de l'Acadèmia Europea de Ciències i Arts, de l'American Academy of Microbiology i de l'American Academy of Arts and Sciences.

A més, ha estat nomenada doctora honoris causa per les universitats Rey Juan Carlos, d'Oviedo, d'Extremadura, de Múrcia, Politècnica de Madrid, universitats de Jaén, de Cadis, de Màlaga, per la UNED, la Universitat Autònoma de Barcelona i la Universitat Internacional Menéndez Pelayo.

El 1992 li van posar el seu nom a un Institut d'Educació Secundària a Majadahonda (Comunitat de Madrid). Actualment hi ha un altre Institut d'Educació Secundària amb el seu nom a Seseña (Toledo).

El maig del 2007 va ser nomenada membre de l'Acadèmia Nacional de Ciències dels Estats Units, i es convertí així en la primera dona espanyola que entra a formar part de la institució.

En 2014 va ser seleccionada per la revista Quo, en col·laboració amb el Consell Superior d'Investigacions Científiques i el Consell Superior d'Esports, per a la primera «Selecció Espanyola de la Ciència», composta per tretze científics espanyols destacats a escala internacional.

El març de 2015 les Cases d'Astúries a Alcalá de Henares i Alcobendas i els Centres Asturians de Madrid i Tres Cantos la van distingir amb el títol d'«Asturiana Universal» per la seva «brillant i reeixida carrera internacional com a científica i investigadora en el camp de la biologia molecular».

Va ser marquesa de Canero des de l'11 de juliol de 2008, per Reial decret. El títol nobiliari, que serà hereditari, li va ser concedit pel seu «lliurament a la recerca científica sobre la biologia molecular, realitzada de forma intensa i rigorosa al llarg de tota la seva vida professional».

Margarita Salas morí el 7 de novembre de 2019 a Madrid.

Premis 
 2000: Premis L'Oréal-UNESCO a Dones en Ciència
 2005: Medalla d'Or al Mèrit en el Treball.
 2006: Premi a l'Excel·lència concedit per FEDEPE (Federació Espanyola de Dones Directives, Executives, Professionals i Empresàries).
 2009: Títol d'Ambaixadora Honoraria de la Marca Espanya, categoria de Ciències i Innovació, que falla el Fòrum de Marques Renombradas Espanyoles amb el beneplàcit del Ministeri d'Afers exteriors i Cooperació.
 2009: Premi Dona Líder 2009, concedit per la Fundació Rafael del Pino, Aliter i Merck.
 2009: Premi a "Tota una vida professional" de la Fundació Mapfre.
 2014: Premi a l'Excel·lència Química, concedit pel Consell General de Col·legis Oficials de Químics despampana.

Referències

Enllaços externs 

 
 Biografia de Margarita Salas (pdf)
  La biomedicina en el s. XXI  Inauguració dels VIII Cursos de Tardor de la Universitat de Cadis 
  De la Biología Molecular a la Biomedicina  Conferència Inaugural dels Cursos d'Estiu UNIA 2008 
 
  Discurs d'ingrés a la Reial Acadèmia Espanyola de Margarita Salas
 Doctor Honoris Causa Margarita Salas Falgueras : discurs llegit a la cerimònia d'investidura celebrada a la sala d'actes de l'edifici del Rectorat el dia 18 d'abril de l'any 2018
 Exposició "Margaritas Salas, doctora 'honoris causa' per la UAB"

Doctors honoris causa per la Universitat de Cadis
Doctors honoris causa per la Universitat Autònoma de Barcelona
Bioquímics espanyols
Acadèmics de la Reial Acadèmia Espanyola
Acadèmics de la Reial Acadèmia de Ciències Exactes, Físiques i Naturals
Doctors honoris causa per la Universitat de Múrcia
Científics asturians
Científics del CSIC
Persones de Valdés
Alumnes de la Universitat Complutense de Madrid
Gran Creu de l'Orde d'Alfons X el Savi
Naixements del 1938
Morts a Madrid
Guanyadores del Premi L'Oréal-Unesco per a les dones i la ciència
Doctors honoris causa per la Universitat d'Oviedo
Doctors honoris causa per la Universitat de Màlaga
Doctors honoris causa per la Universitat Carlos III
Doctors honoris causa per la Universitat de Burgos
Doctors honoris causa per la Universitat d'Extremadura
Doctors honoris causa per la Universitat de Jaén